**I Z V J E Š Ć E O R A DU N A Č E L N I K A**

**OPĆINE BEREK**

**za razdoblje SRPANJ – PROSINAC 2022.**

1. **UVOD**

 Sukladno zakonskim obvezama, utvrđenih i Statutom Općine Berek („Službeni glasnik Općine Berek“, broj 01/21), načelnik je obvezan dva puta godišnje podnijeti općinskom Vijeću izvješće o svom radu (u daljnjem tekstu: Izvješće). Ovo je drugo Izvješće koje podnosim Općinskom vijeću za 2022. godinu

O prethodnom razdoblju izvješćujem Vas nastavno po oblastima djelovanja općinske uprave.

1. **AKTIVNOSTI OPĆINSKOG NAČELNIKA**

U drugoj polovici 2022. godine završili smo projekte koje smo započeli, ali ima još i onih u čije izvođenje tek krećemo.

Što se tiče kulturnog centra, on je u upotrebi, no još uvijek čekamo da Agencija za plaćanja izvrši konačnu provjeru javne nabave nakon koje bi dobili Odluku o konačnoj isplati kojom bi mogli zatvoriti kredit koji smo morali dignuti kod Erste banke da bi platili Izvođača radova, a što nam je i bio uvjet za slanje konačnog zahtjeva za isplatu ranije odobrenih sredstava.

Od većih projekata koje smo ugovorili su i asfaltiranje ceste u Podgariću, u vikend naselju. Projekt je sufinanciran od strane Ministarstva prostornog uređenja, graditeljstva i državne imovine u iznosu od 120.000,00 kuna, dok je ukupna vrijednost ovoga projekta 491.240,58 kn. Veći dio je plaćen, ali ostaje još 200.000,00 kn koje Općina tek mora platiti.

Asfaltiran je i dio iza zgrade Općine te je s time spojeno općinsko dvorište sa Kulturnim centrom. Radove u vrijednosti 214.114,49 kn (s PDV-om) izvela je tvrtka Ceste d.d. iz Bjelovara. Općina Berek sama snosi trošak izvođenja navedenih radova.

Kandidiranjem projekta adaptacije i izrade sanitarnog čvora u društvenom domu u Kostanjevcu pri Ministarstvu regionalnog razvoja i fondova EU, Kostanjevac je zadnje naselje naše Općine čiji je dom ostao za adaptaciju. Radove ukupne vrijednosti 358.109,38 kuna, od čega Ministarstvo sufinancira radove u iznosu od 180.000,00 kuna, izvela je tvrtka Grad-IM iz Ploščice zaključno sa protekom 11. mjeseca.

Nakon provedene Javne nabave za radove na Poučnoj stazi, potpisan je Ugovor o izvođenju radova sa jedinim prijaviteljem, T.O. Bobica iz Dugog Sela u vrijednosti od 878.570,00 kuna (s PDV-om) što je 135.445,00 kuna više od ukupnog iznosa potpore koji nam daje Agencija za plaćanje preko mjere 8.5.2. Obzirom da čekamo Odluku o dodjeli sredstava koja je uvjet za uvođenje Izvođača u posao, radovi još nisu počeli, a koja je i polazna točka od koje krećemo kada želimo povući predujam za plaćanje situacija izvođaču radova.

Programom „ZAŽELI“ III. faza zaposleno je 6 žena na 6 mjeseci, koje obilaze 42 korisnika. Žene su zaposlene do 31.05.2023. nakon čega slijedi kratka stanka u kojemu bi se novi projekat pripremio i kandidirao kada to bude moguće da bi se u novoj fazi žene zaposlilo na određeno vrijeme u trajanju od 3 godine.

Općina Berek je putem leasinga kupila novo službeno vozilo marke DACIA DUSTER kojim se zamijenilo dosadašnje vozilo koji sam koristio u službene svrhe. Vozilo je kupljeno u autokući Kržak čija je vrijednost 135.440,00 kuna. Od navedenog iznosa odmah je polovica plaćena, odnosno 67.720,00, dok druga polovica dospijeva na naplatu 11.09.2023. godine.

Važno je napomenuti kako smo dva općinska vozila prodali za simboličan iznos (FIAT ALBEA 1.350,00 kn; FIAT FIORINO 1.250,00 kn) jer niti jedan nije bio u voznom stanju, te smo ih samim time isknjižili iz svoje imovine.

1. **ZAKLJUČAK**

Podneseno Izvješće o radu općinskog načelnika Općine Berek za razdoblje srpanj – prosinac 2022. godine sadrži prikaz poslova i zadataka iz nadležnosti načelnika, izvršnog tijela Općine Berek.

**Općinski načelnik**

**Mato Tonković**

**KLASA: 022-06/23-04/01**

**URBROJ: 2103-06-02-23-1**

**Berek, 05. siječnja 2023.g.**